[pic] | COMISIA EUROPEANĂ |

Bruxelles, 1.10.2010

COM(2010) 528 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2009/029 NL/Gelderland și Overijssel diviziunea 18 din Țările de Jos)

EXPUNERE DE MOTIVE

Punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (EGF) în limitele plafonului anual de 500 de milioane EUR în plus față de rubricile bugetare corespunzătoare din cadrul financiar.

Normele aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 30 decembrie 2009, Țările de Jos au înaintat cererea EGF/2009/029 029 NL/Gelderland și Overijssel Diviziunea 18 pentru o contribuție financiară din partea FEG, în urma concedierilor din 45 de întreprinderi încadrate în diviziunea 18 (tipărirea și reproducerea de suporturi imprimate)[3] din NACE a doua revizuire și din două regiuni învecinate la nivelul NUTS II Gelderland (NL22) și Overijssel (NL21) din Țările de Jos.

Cererea face parte dintr-un pachet de șase cereri interrelaționate, toate privind concedierile din opt regiuni diferite NUTS II din Țările de Jos în cadrul unor întreprinderi care funcționează în sectorul grafic ale căror activități se încadrează în două diviziuni NACE a doua revizuire diferite, și anume diviziunea 18 (tipărirea și reproducerea de suporturi imprimate) și diviziunea 58 (activități editoriale).

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul regulamentului menționat.

SINTEZA CERERII ȘI ANALIZĂ

Date-cheie

Numărul de referință FEG EGF/2009/029

Stat membru Țările de Jos

Articolul 2 (b)

Întreprinderi vizate 45

Regiuni NUTS II Gelderland (NL22) și Overijssel (NL21)

Diviziunea NACE a doua revizuire 18 (tipărirea și reproducerea de suporturi imprimate)

Perioada de referință 1/4/2009 - 29/12/2009

Data de începere a serviciilor personalizate 1/4/2009

Data cererii 30/12/2009

Concedieri în timpul perioadei de referință: 650

Lucrători disponibilizați vizați de sprijin 650

Servicii personalizate: buget în EUR 2 973 960

Cheltuieli pentru punerea în aplicare a FEG[4]: buget în EUR 123 915

% din cheltuielile pentru punerea în aplicare a FEG 4 %

Bugetul total în EUR 3 097 875

Contribuția FEG, în EUR (65 %) 2 013 619

1. Cererea a fost prezentată Comisiei la data de 30 decembrie 2009 și a fost completată cu informații suplimentare până la data de 6 mai 2010.

2. Cererea îndeplinește condițiile de mobilizare a FEG prevăzute la articolul 2 litera (b) din Regulamentul (CE) nr. 1927/2006 și a fost prezentată în termenul stabilit de 10 săptămâni menționat la articolul 5 din regulamentul respectiv.

Legătura dintre disponibilizări și modificările majore apărute în structura comerțului mondial ca urmare a globalizării sau a crizei financiare și economice mondiale

3. Pentru stabilirea legăturii dintre disponibilizări și criza financiară și economică globală, Țările de Jos susțin că în urma crizei economice cererea în sectorul de tipărire și editare a cunoscut o diminuare semnificativă. Comenzile de materiale publicitare tipărite provenind de la alte sectoare economice, care reprezintă 35% din cifra de afaceri totală a sectorului tipografiei și editării, au scăzut cu 5,6% între 2008 și 2009 din cauza reducerii bugetelor alocate activităților publicitare și de media determinate de criza economică. Cererea menționează câteva exemple. Ca urmare a crizei, bugetul alocat informării și publicității a fost redus cu 36,8% în sectorul construcțiilor, cu 33,3% în sectorul financiar și cu 30,6% în sectorul produselor electronice de consum. În plus, criza economică a influențat în mod negativ cererea în domeniul diferitelor tipuri de publicații de presă tipărite: în primul semestru din 2009, cererea de reviste pentru publicul larg a scăzut cu 18,2%, cea de ziare cu 7,5%, de presă comercială gratuită cu 16,4% iar cea de reviste de specialitate cu 16,5% în comparație cu aceeași perioadă a anului 2008.

Stabilirea numărului de concedieri și verificarea îndeplinirii criteriilor prevăzute la articolul 2 litera (b)

4. Țările de Jos au depus această cerere în temeiul criteriilor de intervenție menționate la articolul 2 litera (b) din Regulamentul (CE) nr. 1927/2006, care prevede concedierea, într-o perioadă de nouă luni, a cel puțin 500 de salariați din întreprinderi încadrate în aceeași diviziune NACE a doua revizuire dintr-o regiune sau din două regiuni învecinate cu nivelul NUTS II dintr-un stat membru.

5. Cererea menționează 650 de concedieri în cursul perioadei de referință de nouă luni dintre 1 aprilie 2009 și 29 decembrie 2009 în 45 de întreprinderi care își desfășoară activitatea în aceeași diviziune NACE a doua revizuire, toate situate în regiunile NUTS II învecinate Gelderland (NL22) și Overijssel (NL21). 93 de concedieri au fost calculate în conformitate cu prima liniuță, 556 de concedieri în conformitate cu a doua liniuță și o concediere în conformitate cu a treia liniuță din cel de-al doilea paragraf din articolul 2 din Regulamentul (CE) nr. 1927/2006.

Explicația caracterului neprevăzut al acestor concedieri

6. Autoritățile olandeze susțin că criza financiară și economică și incidența sa asupra sectorului nu puteau fi prevăzute. Cererea precizează că, înaintea crizei, sectorul de tipărire și editare din Țările de Jos trecuse printr-un proces costisitor de restructurare pentru a rămâne competitiv din punct de vedere tehnic cu întreprinderile situate în afara UE, în special în Turcia, China și India. Activitățile din acest sector, care erau determinate anterior de cerere, sunt axate în prezent pe ofertă. Criza actuală riscă să anihileze beneficiile care decurg din investițiile și eforturile importante efectuate în acest sector.

Identificarea întreprinderilor care au procedat la concedieri și a lucrătorilor care pot beneficia de asistență

7. În cerere sunt menționate, în total, 650 de concedieri, toate fiind cazuri care pot beneficia de asistență, din următoarele 45 de întreprinderi:

Întreprinderile și numărul de disponibilizări |

Callenbach Van Wijk Boekbinder, Nijkerk | 13 | Linde Vouwkartonnage BV, Denekamp | 2 |

Grafisch Bedrijf Bokhorst BV, Nunspeet | 4 | Lulof Druktechniek BV, Almelo | 4 |

Grafische Service Doetinchem Bv, Doetinchem | 2 | Thieme Medical CT BV, Deventer | 7 |

Meerpaal grafimedia BV, Tiel | 8 | Boekbinderij Gebr. G1A Kroeze BV, Almelo | 9 |

Offsetdrukkerij De Rijn BV, Velp | 2 | Digi-Graphic BV, Enschede | 3 |

Ratio grafisch Totaal, Doetinchem | 3 | Drukkeij Hoekman Genemuiden Bv, Genemuiden | 24 |

Wegener, Apeldoorn | 94 | Drukkerij Hoekman Rijssen BV, Rijssen | 8 |

TMC Nijmegen Thieme Groep, Nijmegen | 52 | Drukkerij Hooiberg BV, Deventer | 58 |

Flevodruk BV, Harderwijk | 21 | Drukkerij Verhaag BV, Enschede | 28 |

JP Tamminga Bv, Duiven | 49 | Grafische afwerking/ De Vaardige Handen BV, Enschede | 9 |

Koninklijke drukkerij/ GJ Thieme BV, Nijmegen | 56 | Hoekman Centrale Diensten BV, Genemuiden | 6 |

Unoprint BV, Elst GLD | 2 | Hoekman Grafimedia BV, Zwolle | 13 |

Boekbinderij Van Den Burg BV, Weurt | 7 | Hoekman Verkoop BV, Zwolle | 4 |

Drukkerij Robbine BV, Twello | 1 | Pre Press Service BV, Oldenzaal | 3 |

Dukenburg Foliedruk BV, Nijmegen | 4 | SCA Oldemarkt BV, Oldemarkt | 72 |

Grafisch Bedrijf Outhuis & Kem, Velp GLD | 2 | Zesvoud Computerformulieren H/O 6-Voud Label+, Enschede | 31 |

Intermec Label Products BV, Nijmegen | 3 | Boekbinderij Beelen BV, Zutphen | 1 |

VDA Beheer BV, Apeldoorn | 1 | De Heer F Veldman H/O Drukkerij, Ijsselmuiden | 6 |

Van Der weerdt Drukwerkfabriek, Oosterhout | 6 | Digi-Graphic BV, Enschede | 6 |

Van Der Wiel 1 Rosmalen Drukkerij, Arnhem | 3 | Drukkerij Coenradi BV, Zwolle | 1 |

Verenigde Drukkerijen Apeldoorn, Apeldorrn | 4 | Grafische Afwerking/De Vaardig, Enschede | 10 |

Nimax BV, Elst Gld | 1 | Hendriks Grafische Vormgeving | 1 |

Kon. Wohnmann BV, Zutphen | 6 |

Total întreprinderi: 45 | Total concedieri: 650 |

8. Defalcarea pe lucrători vizați este următoarea:

Categorie Numărul Procentaj

Bărbați 423 65

Femei 227 35

Cetățeni UE 611 94

Cetățeni din țări terțe 39 6

15-24 de ani 117 18

25-54 de ani 357 55

54-64 de ani 163 25

peste 65 de ani 13 2

În categoriile de mai sus sunt incluși 26 de lucrători (4 %) care prezintă o problemă de sănătate de lungă durată sau un handicap.

9. În ceea ce privește categoriile profesionale, defalcarea este următoarea:

Categorie Numărul Procentaj

Personal de conducere 46 7

Cadre superioare 130 20

Tehnicieni 136 21

Personal administrativ 78 12

Lucrători comerciali - servicii și vânzări 78 12

Operatori pe mașini și instalații și asamblori 182 28

10. În conformitate cu articolul 7 din Regulamentul (CE) nr. 1927/2006, Țările de Jos au confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la contribuția financiară a FEG.

Descrierea teritoriului vizat, a autorităților acestuia și a părților interesate

11. Teritoriul vizat cuprinde provinciile Gelderland și Overijssel.

12. Principalele autorități vizate sunt Ministerul Afacerilor Sociale și Fondul de formare pentru sectorul graficii și al presei ( A&O Fonds Grafimedia ) creat de Consiliul de consultare din sectorul grafic și media. Celelalte părți interesate sunt Institutul pentru industriile creative (GOC), organismul public însărcinat cu alocațiile ( UWV werkbedrijf ), centrele de mobilitate UWV Rivierenland, Arnhem, Achterhoek, Overijssel-Noord, Twenthe, organismul responsabil de IMM-uri ( MKB-ondernemingen ), centrele de formare regionale din Arnhem, Aventus, Nijmegen, Twente, Deltioncollege și organizațiile partenerilor sociali: FNV Kiem (sindicat), CNV Media (sindicat), KVGO (organizație patronală) pentru districtul Utrecht/Gelderland, NUV (organizație patronală).

Impactul preconizat al disponibilizărilor în ceea ce privește ocuparea forței de muncă la nivel local, regional sau național

13. Autoritățile olandeze susțin că, în sectorul grafic, concedierile vor agrava situația șomajului, care s-a deteriorat deja ca urmare a crizei economice și financiare. În provincia Gelderland, rata șomajului a crescut de la 4,9% în octombrie 2008 la 5,9% în octombrie 2009. În aceeași perioadă, această rată a crescut de la 5,3 % la 6,8 % în provincia Overijssel. Între februarie 2009 și februarie 2010, numărul de persoane în căutarea unui loc de muncă a crescut cu 16,8 % în Gelderland, și cu 22,6 % în provincia Overijsse în aceeași perioadă. Solicitantul se referă în continuare la faptul că, în sectorul graficii, există o proporție relativ importantă de lucrători în vârstă, în rândul cărora șomajul este foarte mare în cele două provincii examinate.

Pachet coordonat de servicii personalizate care vor fi finanțate și o defalcare a costurilor estimate, inclusiv complementaritatea cu acțiunile finanțate din Fondurile structurale

14. Sunt propuse următoarele tipuri de măsuri, care sunt combinate toate pentru a forma un pachet coordonat de servicii personalizate destinate să reintegreze lucrătorii pe piața muncii. Acestea sunt propuse persoanelor concediate prin intermediul unui centru pentru mobilitate, denumit Centrul pentru cariere creative ( Centrum Creatieve Carrières ).

Activități de pregătire

- Admitere și înregistrare: Cuprinde o întrevedere inițială în scopul înregistrării lucrătorului concediat și al identificării celor mai adecvate tipuri de măsuri.

- Informare și asistență: se referă la reuniuni colective și la funcția de asistență pentru furnizarea de informații lucrătorilor concediați cu privire la măsurile disponibile.

Însoțire

- Însoțire pe durata tranziției profesionale: include un program personalizat care include analiza profilului, întocmirea unui plan de carieră și de acțiune profesională precum și o perioadă scurtă de mentorat la noul loc de muncă.

- Reorientare profesională: vizează sprijinul activ al lucrătorilor concediați în căutarea unei noi oportunități de muncă.

- Formare în materie de căutare de locuri de muncă: include analiza ofertelor de muncă, asistență la redactarea unui CV și a unei scrisori de candidatură și pregătirea pentru interviuri de angajare.

- Însoțire în scopul creării unei întreprinderi: vizează sprijinirea lucrătorilor concediați care intenționează să creeze propria lor întreprindere. Această măsură acoperă furnizarea de consiliere juridică, asistență la elaborarea unui plan de afaceri și ajutor pentru formalitățile administrative.

Formare profesională

- Formarea și reconversia profesională: include formarea profesională, formarea de competențe de gestionare și sociale, precum și reciclarea tehnică specifică pentru lucrătorii a căror formare tehnică este învechită.

- Recunoașterea experienței anterioare: acoperă evaluarea cunoștințelor și a experienței fiecărui lucrător individual precum și identificarea domeniilor în care este necesară o formare complementară.

15. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de gestionare și control, precum și cele legate de informare și publicitate.

16. Serviciile personalizate prezentate de autoritățile olandeze constituie măsuri active pe piața muncii în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile olandeze estimează costurile totale ale acestor servicii la 2 973 960,42 EUR, iar costurile pentru punerea în aplicare a FEG la 123 915,02 EUR (= 4 % din suma totală). Contribuția totală solicitată de la FEG este de 2 013 619 EUR (65% din costurile totale).

Acțiuni | Numărul estimativ al lucrătorilor vizați | Costul estimativ per lucrător vizat (în EUR) | Costuri totale (cofinanțare prin FEG și la nivel național) (în EUR) * |

Servicii personalizate [articolul 3 primul paragraf din Regulamentul (CE) nr. 1927/2006] |

1. Activități de pregătire 1.1. Admitere și înregistrare (intake en registratie) | 650 | 196,92 | 127 998,00 |

1.2. Informare și asistență (voorlichting en helpdesk) | 650 | 87,52 | 56 888,00 |

2. Însoțire 2.1. Însoțire pe durata tranziției profesionale (werk naar werk begeleiding) | 236 | 3 786,61 | 893 639,35 |

2.2. Plasarea personalului disponibilizat | 177 | 4 553,93 | 806 045,81 |

2.3. Formare în materie de căutare de locuri de muncă (solicitatietraining) | 195 | 1 443,26 | 281 436,23 |

2.4. Însoțire în scopul creării unei întreprinderi (begeleiding eigen onderneming) | 33 | 5 401,63 | 178 253,77 |

3. Formare profesională 3.1. Formare și reconversie profesională (opleiding en omscholing) | 180 | 2 538,10 | 456 857,16 |

3.2. Recunoașterea experienței anterioare (erkenning verworven competenties) | 61 | 2 833,48 | 172 842,10 |

Subtotal servicii personalizate | 2 973 960,42 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Gestionare | 30 978,75 |

Informare și publicitate | 30 978,75 |

Activități de control | 61 957,51 |

Subtotal cheltuieli pentru punerea în aplicare a FEG | 123 915,02 |

Total costuri estimate | 3 097 875 |

Contribuție din FEG (65 % din costurile totale) | 2 013 619 |

* Totalul nu corespunde din cauza rotunjirii.

17. Țările de Jos confirmă că măsurile descrise mai sus sunt complementare acțiunilor finanțate de Fondurile structurale, în speciala unui număr de proiecte de formare FSE a lucrătorilor din sectorului graficii, a căror calendar de desfășurare coincide cu perioada de punere în aplicare a FEG. Autoritatea de gestionare a FEG, care este și autoritatea de gestionare a FSE a pus în practică procedurile de control necesare pentru evitarea oricărui risc de dublă finanțare.

Data (datele) la care serviciile personalizate pentru lucrătorii afectați au început sau sunt prevăzute să înceapă

18. Țările de Jos au inițiat serviciile personalizate pentru lucrătorii afectați, incluse în pachetul coordonat propus pentru cofinanțarea FEG, la 1 aprilie 2009. Prin urmare, această dată reprezintă începutul perioadei de eligibilitate pentru orice asistență care ar putea fi acordată prin FEG.

Procedurile de consultare a partenerilor sociali

19. Partenerii sociali au fost consultați prin intermediul fundației pieței muncii și a fondului de formare pentru sectorul graficii și al presei ( Arbeids & Opleidingsfonds Grafimedia branche ) care, în contextul crizei, a hotărât să înființeze un centru de mobilitate pentru sectorul denumit C3 ( Centrum Creatieve Carrières ). Obiectivul acestui centru de mobilitate este de a coordona diferitele măsuri ale pieței muncii în acord cu partenerii sociali.

20. Autoritățile olandeze au confirmat că au fost respectate cerințele legislației naționale și cele ale legislației comunitare privind concedierile colective.

Informare cu privire la acțiunile obligatorii în temeiul legislației naționale sau al convențiilor colective

21. În ceea ce privește criteriile stabilite la articolul 6 din Regulamentul (CE) nr. 1927/2006, în cererea lor, autoritățile olandeze:

- au confirmat că respectiva contribuție financiară din partea FEG nu înlocuiește măsurile care țin de responsabilitatea societăților în temeiul legislației naționale sau al convențiilor colective;

- au demonstrat că acțiunile respective oferă sprijin pentru lucrătorii individuali și nu urmează să fie folosite pentru a restructura societăți sau sectoare de activitate;

- au confirmat faptul că acțiunile eligibile menționate anterior nu beneficiază de asistență din partea altor instrumente financiare comunitare.

Sisteme de gestionare și control

22. Țările de Jos au notificat Comisiei că organismele care vor gestiona și vor controla contribuția financiară sunt cele care gestionează și controlează finanțarea din Fondul social european (FSE) în Țările de Jos. Agenția pentru afaceri sociale și ocuparea locurilor de muncă ( Agentschap SZW ) va fi organismul intermediar al autorității de gestionare.

Finanțare

23. Pe baza cererii înaintate de Țările de Jos, contribuția propusă din FEG pentru pachetul coordonat de servicii personalizate este de 2.013.619 EUR, reprezentând 65 % din costurile totale. Ajutoarele propuse de Comisie în cadrul acestui fond se bazează pe informațiile furnizate de Țările de Jos.

24. Având în vedere cuantumul maxim al unei contribuții financiare care poate fi acordată din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

25. Cuantumul contribuției financiare propus va lăsa mai mult de 25% din suma maximă anuală rezervată pentru FEG disponibilă pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

26. Prin prezentarea acestei propuneri de mobilizare a FEG, Comisia inițiază procedura simplificată de discuție trilaterală, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord cu această propunere, se va organiza o reuniune formală de trilog.

27. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Originea creditelor de plată

28. În stadiul actual de execuție, se preconizează că creditele de plată disponibile în 2010 în cadrul liniei bugetare 01.0404 „Program-cadru pentru competitivitate și inovare – Program pentru inovare și spirit antreprenorial” nu vor fi utilizate în întregime în acest an.

29. Această linie cuprinde cheltuielile legate de punerea în aplicare a instrumentului financiar aferent programului menționat, al cărui obiectiv principal este facilitarea accesului IMM-urilor la finanțare. Există un anumit decalaj în timp între transferurile în conturile fiduciare gestionate de Fondul European de Investiții și plățile în favoarea beneficiarilor. Criza financiară are un efect important asupra previziunilor în materie de plăți pentru anul 2010. În consecință, pentru a se evita soldurile excesive ale conturilor fiduciare, metoda de calcul a creditelor de plată a fost revizuită, ținându-se cont de plățile prevăzute. Prin urmare, suma de 2 013 619 EUR poate fi pusă la dispoziție pentru transfer.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2009/029 NL/Gelderland și Overijssel diviziunea 18 din Țările de Jos)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[5], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[6], în special articolul 12 alineatul (3),

având în vedere propunerea Comisiei Europene[7],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața muncii.

(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor disponibilizați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) Țările de Jos au prezentat o cerere de mobilizare a FEG, avându-se în vedere concedierile din 45 de întreprinderi a căror activitate se încadrează în sectorul NACE a doua revizuire diviziunea 18 („tipărirea și reproducerea de suporturi imprimate”) în două regiuni învecinate la nivelul NUTS II, regiunile Gelderland (NL22) și Overijssel (NL21), la 30 decembrie 2009 și a completat-o prin informații suplimentare transmise până la 6 mai 2010. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 2 013 619 EUR.

(5) Prin urmare, FEG ar trebui mobilizat pentru a oferi o contribuție financiară ca răspuns la cererea depusă de Țările de Jos.

DECID:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 2 013 619 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] Regulamentul (CE) 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1).

[4] În conformitate cu articolul 3 al treilea paragraf din Regulamentul (CE) nr. 1927/2006.

[5] JO C 139, 14.6.2006, p. 1.

[6] JO L 406, 30.12.2006, p. 1.

[7] JO C […], […], p. […].